SKRIFTLIG FORESPØRGSEL P-0977/00

af Juan Ojeda Sanz (PPE-DE) til Kommissionen

(22. marts 2000)

Om: Situationen i den europæiske skibsbygningssektor

En delegation fra Kommissionen har i februar og marts 2000 afholdt møder med de koreanske myndigheder for endnu en gang at give udtryk for den dybe bekymring, der hersker i den europæiske skibsbygningssektor over den illoyale konkurrence, som dette land efter alt at dømme praktiserer, og som har bragt den europæiske skibsbygningssektor til desperationens rand.

Kan Kommissionen redegøre for, hvilke emner der er behandlet, og hvorfor man ikke er nået til enighed?

Hvilke foranstaltninger påtænker Kommissionen at træffe inden for en nær fremtid på baggrund af den desperate situation, som sektoren befinder sig i?

Er USA og Japan enige i Kommissionens klager, da situationen ikke kun berører Europa?

Påtænker Kommissionen at indbringe spørgsmålet for Verdenshandelsorganisationen med støtte fra den europæiske skibsbygningsindustri, såfremt Korea opretholder sin urokkelige holdning?

Svar afgivet på Kommissionens vegne af Pascal Lamy

(18. april 2000)

Kommissionen deler det ærede medlems bekymringer for den europæiske skibsbygningssektor.

Som opfølgning på konklusionerne af Rådets samling (industri) den 9. november 1999 har Kommissionen indledt en dialog med Korea med henblik på at stoppe de illoyale metoder, der anvendes inden for koreansk skibsbyggeri. Kommissionen har haft tre møder med Korea i henholdsvis Paris i december 1999, Seoul i februar 2000 og endelig Bruxelles den 14. til den 16. marts 2000. Formålet med disse drøftelser var at få Korea til at indgå nogle væsentlige forpligtelser, således at der kan skabes stabilitet på verdensmarkedet for skibsbyggeri, hvilket igen vil øge muligheden for at hæve priserne. Derfor skulle Korea give tilsagn om hverken at hjælpe landets skibsværfter i vanskeligheder, eller give sektoren statsstøtte, hverken i direkte eller indirekte form. Ligeledes skulle der gives tilsagn om finansiel gennemsigtighed og overholdelse af internationale regnskabsstandarder.

Korea fremsendte den 29. marts 2000 en aftaleprotokol, hvoraf det fremgår, at det accepterer Kommissionens forslag med få undtagelser. Skulle der blive indgået en aftale inden for nær fremtid, vil Kommissionen sammen med den europæiske industri og medlemsstaterne føre nøje kontrol med, at Korea indfrier sine forpligtelser.

Den europæiske industri har udtalt, at hvis forpligtelserne ikke indfries, eller der ikke opnås konkrete resultater på markedet, vil den indgive en klage over den koreanske subsidiepraksis til Kommissionen i medfør af forordningen om handelshindringer, nærmere betegnet Rådets forordning (EF) nr. 3286/94 af 22. december 1994, om fastsættelse af fællesskabsprocedurer på området for den fælles handelspolitik med henblik på at sikre udøvelsen af Fællesskabets rettigheder i henhold til internationale handelsregler, navnlig regler fastlagt i Verdenshandelsorganisationens regi (WTO)(1). Hvis klagen indeholder tilstrækkelige beviser,

vil Kommissionen være rede til at indlede en undersøgelse, som eventuelt kunne ende hos WTO's tvistbillæggelsesorgan. Fællesskabet vil således kunne finde en løsning, der åbner mulighed for sanktioner over for sådan praksis.

I overensstemmelse med sine internationale forpligtelser er Kommissionen rede til at foreslå, at alle til rådighed stående handelspolitiske midler tages i brug for at finde en løsning på problemerne i denne sektor.

I Japan har skibsbygningsindustrien, som ligeledes er ramt af den aggressive konkurrence fra koreansk side, overvejet muligheden for en aktion i WTO mod Korea. De japanske myndigheder har tilkendegivet, at de tilslutter sig en eventuelt fællesskabsaktion i WTO. I USA har den amerikanske industri rettet henvendelse til myndighederne for at kræve en handelsaktion af denne art over for Korea.

Kommissionen er særlig opmærksom på dette problem og den indflydelse, de koreanske skibsværfters illoyale konkurrence har på industrien i Fællesskabet.

(1) EFT L 349 af 31.12.1994.